অনিচ্ছার শরীরের খোলস কিছুতেই মেনে নিতে পারছিলেন না সুশান্ত দাস। সে বছরেই মাধ্যমিক। কিছুদিন ধরেই যেন প্রতিবাদের একটা পথ খুঁজছিল শরীরের প্রত্যেকটা অনুভূতি। 
একদিন সাহসটা দেখিয়েই ফেললেন। প্রিয় বান্ধবীর স্কুল ড্রেস পরে তিনি হেঁটে গিয়েছিলেন স্কুলের করিডর ধরে। তাঁর সেদিন সেই আচরণের অব্যক্ত ঘোষণা ছিল, জন্মসূত্রে পাওয়া পুরুষ-শরীর তাঁর নয়। তাঁর নারী-মন উপযুক্ত আধার চাইছে। তাই আজ ‘নারীদিবসে’র আলাদা কোনও তাৎপর্য খুঁজে পান না সুশান্ত ওরফে তিস্তা দাস। তিস্তা বলেন, ‘‘আমার কাছে প্রতিটি দিনই নারীদিবস। আলাদা করে উদ্‌যাপন করব কেন?’’ তবে তাঁর জীবনের কোনও একটা দিনকে যদি নারীদিবসের স্বীকৃতি দিতে হয়, সেক্ষেত্রে তিনি বান্ধবীর ইউনিফর্ম পরে স্কুলে যাওয়ার দিনটাকেই বেছে নেবেন। তিস্তা জানান, বাড়িতে তিনি জানিয়েছিলেন নিজেকে মেয়ে মনে করেন। ষষ্ঠ শ্রেণিতে পড়ার সময়েই তাঁকে তাঁর পরিবার চিকিৎসকের কাছে নিয়ে যায়। 
তিস্তার মনে পড়ে, বান্ধবীর ইউনিফর্ম পরে স্কুলে যাওয়ার পর বেশ হইচই হয়েছিল। তাঁর বাবা-মাকে স্কুলে ডেকে পাঠানো হয়েছিল। তার জেরে পরিবারের সঙ্গে তীব্র বিরোধের পর অবশেষে আশ্রয় নিতে হয়েছিল বান্ধবীর বাড়িতে। বুদ্ধদেব দাশগুপ্ত প্রযোজিত ‘আই কুড নট বি ইওর সান মম’ নামক ডকুমেন্টারিতে সেই জীবনেরই অনেক মুহূর্ত অনেক লড়াই তুলে ধরা হয়েছিল। তারপরই অভিনয় জীবনের শুরু তিস্তার। একাধিক শর্ট ফিল্ম এবং ফিচার ফিল্মে অভিনয়।
তিস্তা জানান, তাঁর এই নারীসত্তা বহু লড়াই করে অর্জিত। তাঁর মতো মানুষের লড়াইয়ে তিনি পাশে দাঁড়াতে প্রস্তুত সবসময়। রূপান্তরকামীদের সাহায্যার্থে একটি সংগঠনও তৈরি করেছেন তিনি। তিস্তার কথায়, ‘‘যখনই সমাজের তৈরি করে দেওয়া নিয়ম কোনও নারী মানতে চায় না, তাদের হেনস্থা করা হয়।’’ সেই পরিস্থিতিতে তাঁদের পাশে থাকার প্রয়োজন বলে মনে করেন তিনি। রূপান্তরিত হওয়ার পরেও সমাজ তাঁদের অনেকাংশেই নারী হিসাবে গ্রহণ করে না বলে তাঁর অভিযোগ। 
তিস্তার বক্তব্য, নারীদিবস সেদিনই তাঁর কাছে মান্যতা পাবে যেদিন মানুষ নারী শরীরের মতো নারী মনকেও স্বাভাবিক নিয়মে মেনে নেবে।